9.schôdza NR SR - 9.deň - A. dopoludnia
Dátum: 2010-12-14
Poslanec: Beblavý, Miroslav (SDKÚ – DS)
Druh vystúpenia: Vystúpenie v rozprave

Vážené pani poslankyne, vážení páni poslanci, vážený pán minister, dovoľte, aby som predniesol pozmeňujúci návrh k tomuto vládnemu návrhu zákona. Ten návrh je limit toho, čo sme buď ja, alebo moji kolega predkladali iným vládnym návrhom, ktorý upravuje poskytovanie dotácií v jednotlivých oblastiach. To znamená, vždy po diskusii s príslušným ministrom si dovolíme predložiť návrh na stransparentnenie ich poskytovania. Nie je tomu inak ani pri dotáciách podľa tohto zákona. Tu si len dovolím upozorniť, že ten náš pozmeňujúci návrh sa však, samozrejme, netýka prostriedkov poskytovaných všetkých podľa tohto zákona, keďže absolútna väčšina, dovolím si povedať, asi možno až 99 %, ide podľa jasných normatívnych pravidiel, ktoré sa zaviedli ešte za pána ministra Fronca, ale teda ten návrh sa týka len tej veľmi malej časti, stále ale v hodnote desiatok miliónov až stoviek miliónov korún, ktoré sú rozdeľované inak. Takže tento návrh znie: K článku I: Po prvé. V bode 20 § 6c odsek 5 znie: „Ministerstvo zverejňuje na svojom webovom sídle výzvu na predloženie žiadostí, a to najmenej 30 dní pred termínom predkladania žiadostí. Výzva na predloženie žiadostí obsahuje najmä a) základný cieľ a výberové kritériá, podľa ktorých sa budú vyhodnocovať jednotlivé žiadosti, a ich váhu, b) formulár žiadosti v elektronickej forme, c) okruh oprávnených žiadateľov, d) výšku finančných prostriedkov určených na zverejnenú výzvu, e) najvyššiu a najnižšiu dotáciu pre jedného žiadateľa, f) spôsob odstraňovania formálnych nedostatkov žiadostí, g) časový harmonogram vyhodnocovania žiadostí.“ Po druhé. V bode 20 § 6c sa vkladajú nové odseky 10 až 12, ktoré znejú: Odsek 10: „Žiadosti vyhodnocuje komisia, ktorú zriaďuje ministerstvo ako svoj poradný orgán. Komisia má najmenej troch členov. Člen komisie alebo jemu blízka osoba 23n) nesmie byť a) žiadateľom alebo byť zaujatý vo vzťahu k žiadateľovi, b) štatutárnym orgánom alebo členom štatutárneho orgánu žiadateľa, c) spoločníkom právnickej osoby, ktorá je žiadateľom, d) v pracovnoprávnom vzťahu k žiadateľovi alebo v pracovnoprávnom vzťahu k záujmovému združeniu podnikateľov, ktorého je žiadateľ členom.“ Odsek 11: „Komisia je pri vyhodnocovaní žiadostí nezávislá a vyhodnocuje ich podľa kritérií uvedených vo výzve na predloženie žiadostí podľa ods. 5 písm. a). Jednotlivé žiadosti musia byť očíslované a bez identifikačných údajov žiadateľa.“ Odsek 12: „Podrobnosti o zložení a rozhodovaní komisie, organizácie práce a postupe komisie pri vyhodnocovaní žiadostí upraví štatút, ktorý vydá ministerstvo.“ Poznámka pod čiarou k odkazu 23n znie: „ 23n) § 116 Občianskeho zákonníka.“ Doterajšie odseky 10 až 15 sa označujú ako odseky 13 až 18. Doterajšie poznámky pod čiarou k odkazom 23n až 23r sa označujú ako poznámky pod čiarou k odkazom 23o až 23s. Po tretie. V bode 20 § 6c novooznačený odsek 14 znie: „Ministerstvo do 30 dní od rozhodnutia o žiadosti zverejňuje na svojom webovom sídle a) zoznam žiadateľov, ktorým bola schválená dotácia na aktivity podľa odseku 1 a výšku poskytnutej dotácie a zmluvu o poskytnutí dotácie, b) zoznam žiadateľov, ktorým nebola dotácia schválená s uvedením dôvodu jej neschválenia, c) zloženie komisie zriadenej pre vyhodnocovanie žiadostí, d) informáciu o tom, v ktorých prípadoch rozhodlo ministerstvo o schválení alebo neschválení dotácie inak, ako navrhla komisia zriadená pre vyhodnocovanie žiadostí a zdôvodnenie tohto rozhodnutia.“ Po štvrté. V bode 20 sa § 6c dopĺňa novým odsekom 19, ktorý znie: „Týmto zákonom nie sú dotknuté ustanovenia o obmedzení prístupu k informáciám podľa osobitného predpisu 23t) .“ Poznámka pod čiarou k odkazu 23t znie: „ 23t) § 8 až 13 zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.“ Ďakujem veľmi pekne a prosím vás týmto o podporu.